ทิสโก้ขายกองทุนตราสารหนี้3เดือน
บลจ.ทิสโก้ จับจังหวะลงทุนระยะสั้น ออกกองทุนตราสารหนี้ลงทุนทั้งในและต่างประเทศ อายุ 3 เดือน เหมาะกับคนไม่ชอบเสี่ยง
27 มี.ค. 2555

บลจ.ทิสโก้ จับจังหวะลงทุนระยะสั้น ออกกองทุนตราสารหนี้ลงทุนทั้งในและต่างประเทศ อายุ 3 เดือน เหมาะกับคนไม่ชอบเสี่ยง
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้  เปิดเผยว่า บริษัทเปิดขายกองทุนเปิดทิสโก้ ตราสารหนี้โรลโอเวอร์ 3M4 เน้นลงทุนในตราสารหนี้คุณภาพดีทั้งในและหรือต่างประเทศ โดยปิดความเสี่ยงด้านอัตราแลกเปลี่ยนทั้งจำนวน เสนอขายครั้งแรกในวันที่ 28 มี.ค. - 3 เม.ย.2555 ที่บลจ.ทิสโก้และธนาคารทิสโก้ทุกสาขา ลงทุนขั้นต่ำ 2 หมื่นบาท
"กองทุนนี้เหมาะกับผู้ที่ต้องการลงทุนในระยะสั้น เนื่องจากจะเสนอขายทุก ๆ  3 เดือนและยังช่วยให้ไม่เสียโอกาสจากการลงทุนในยุคอัตราดอกเบี้ยเริ่มทรงตัว"นายธีรนาถ กล่าว
ด้าน TISCO Wealth บริการที่ปรึกษาทางการเงินและการลงทุนอย่างครบวงจรของกลุ่มทิสโก้ มองว่า ทิศทางอัตราดอกเบี้ยต่อจากนี้จะยังคงทรงตัวอยู่ในระดับต่ำไปอีกระยะ โดยสะท้อนจากการประชุมคณะกรรมการนโยบายการเงิน (กนง.) ครั้งล่าสุดที่มีมติให้คงอัตราดอกเบี้ยนโยบายไว้ที่ 3.00% 
อย่างไรก็ตามธนาคารแห่งประเทศไทย (ธปท.) พร้อมจะยืดหยุ่นนโยบายการเงินตามสถานการณ์ เนื่องจากเงินเฟ้อยังเสี่ยงเร่งตัวในช่วงครึ่งหลังของปี 2555 พร้อมปรับคาดการณ์อัตราการขยายตัวทางเศรษฐกิจของไทยปี 2555 เป็นโต 5.7% จากเดิม 4.9% และคาดการณ์เงินเฟ้อทั่วไปปี 2555 เป็น 3.4%เงินเฟ้อพื้นฐาน 2.4%